สรุปภาวะตลาดต่างประเทศ ประจำวันที่ 16 ธ.ค. 2565
สรุปภาวะตลาดต่างประเทศ ประจำวันที่ 16 ธ.ค. 2565
สรุปภาวะตลาดต่างประเทศ ประจำวันที่ 16 ธ.ค. 2565
19 ธ.ค. 2565

ดัชนีดาวโจนส์ตลาดหุ้นนิวยอร์กปิดลดลงในวันศุกร์ (16 ธ.ค.) โดยปรับตัวลงเป็นวันที่ 3 ติดต่อกัน และยังติดลบเป็นสัปดาห์ที่ 2 ติดต่อกันด้วย เนื่องจากนักลงทุนมีความวิตกเพิ่มขึ้นว่า การเดินหน้าปรับขึ้นอัตราดอกเบี้ยของธนาคารกลางสหรัฐ (เฟด) เพื่อควบคุมเงินเฟ้อนั้น จะทำให้เศรษฐกิจสหรัฐเข้าสู่ภาวะถดถอย
ทั้งนี้ ดัชนีเฉลี่ยอุตสาหกรรมดาวโจนส์ปิดที่ 32,920.46 จุด ลดลง 281.76 จุด หรือ -0.85%, ดัชนี S&amp;P500 ปิดที่ 3,852.36 จุด ลดลง 43.39 จุด หรือ -1.11% และดัชนี Nasdaq ปิดที่ 10,705.41 จุด ลดลง 105.11 จุด หรือ -0.97%
ตลาดหุ้นลอนดอนปิดลบในวันศุกร์ (16 ธ.ค.) และปรับตัวลงในรอบสัปดาห์นี้มากที่สุดในรอบกว่า 2 เดือน เนื่องจากการเปิดเผยยอดค้าปลีกของอังกฤษที่อ่อนแอ และการส่งสัญญาณปรับขึ้นอัตราดอกเบี้ยอีกของบรรดาธนาคารกลางรายใหญ่นั้น ทำให้เกิดความวิตกเกี่ยวกับภาวะเศรษฐกิจถดถอย
ดัชนี FTSE 100 ตลาดหุ้นลอนดอนปิดที่ 7,332.12 จุด ลดลง 94.05 จุด หรือ -1.27%
ตลาดหุ้นยุโรปปิดลดลงในวันศุกร์ (16 ธ.ค.) และร่วงลงรุนแรงในรอบสัปดาห์นี้ หลังจากธนาคารกลางรายใหญ่ ๆ ส่งสัญญาณปรับขึ้นอัตราดอกเบี้ยต่อไปเพื่อควบคุมเงินเฟ้อ ซึ่งทำให้เกิดความวิตกเกี่ยวกับภาวะเศรษฐกิจถดถอย
ทั้งนี้ ดัชนี STOXX 600 ปิดที่ 424.74 จุด ลดลง 5.17 จุด หรือ -1.20% และร่วงลงเกือบ 3.3% ในรอบสัปดาห์นี้
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงในวันศุกร์ (16 ธ.ค.) หลังจากธนาคารกลางรายใหญ่ส่งสัญญาณว่าจะยังคงปรับขึ้นอัตราดอกเบี้ยต่อไปในปีหน้า ซึ่งทำให้เกิดความวิตกว่าเศรษฐกิจโลกจะเข้าสู่ภาวะถดถอยซึ่งอาจทำให้ความต้องการใช้น้ำมันลดลง
ทั้งนี้ สัญญาน้ำมันดิบ WTI ส่งมอบเดือนม.ค. ร่วงลง 1.82 ดอลลาร์ หรือ 2.4% ปิดที่ 74.29 ดอลลาร์/บาร์เรล
ส่วนสัญญาน้ำมันดิบเบรนท์ (BRENT) ส่งมอบเดือนก.พ. ร่วงลง 2.17 ดอลลาร์ หรือ 2.7% ปิดที่ 79.04 ดอลลาร์/บาร์เรล
สัญญาทองคำตลาดนิวยอร์กปิดบวกในวันศุกร์ (16 ธ.ค.) โดยฟื้นตัวขึ้นหลังจากที่ปรับตัวผันผวนและติดลบในรอบสัปดาห์นี้ซึ่งถูกกดดันจากการคาดการณ์ที่ว่า ธนาคารกลางสหรัฐ (เฟด) จะยังคงเดินหน้าปรับขึ้นอัตราดอกเบี้ยต่อไปเพื่อสกัดเงินเฟ้อ
ทั้งนี้ สัญญาทองคำตลาด COMEX (Commodity Exchange) ส่งมอบเดือนก.พ. เพิ่มขึ้น 12.40 ดอลลาร์ หรือ 0.69% ปิดที่ 1,800.20 ดอลลาร์/ออนซ์ แต่ลดลง 0.6% ในรอบสัปดาห์นี้
สัญญาโลหะเงินส่งมอบเดือนมี.ค. เพิ่มขึ้น 2.30 เซนต์ หรือ 0.10% ปิดที่ 23.33 ดอลลาร์/ออนซ์
สัญญาพลาตินัมส่งมอบเดือนม.ค. ร่วงลง 13.20 ดอลลาร์ หรือ 1.30% ปิดที่ 1,000.00 ดอลลาร์/ออนซ์
สัญญาพัลลาเดียมส่งมอบเดือนมี.ค. ดิ่งลง 107.00 ดอลลาร์ หรือ 5.90% ปิดที่ 1706.60 ดอลลาร์/ออนซ์
ดอลลาร์สหรัฐแข็งค่าเมื่อเทียบกับสกุลเงินหลัก ๆ ในการซื้อขายที่ตลาดปริวรรตเงินตรานิวยอร์กในวันศุกร์ (16 ธ.ค.) หลังจากธนาคารกลางสหรัฐ (เฟด) และธนาคารกลางรายใหญ่ต่าง ๆ ส่งสัญญาณเดินหน้าปรับขึ้นอัตราดอกเบี้ยต่อไปเพื่อสกัดเงินเฟ้อ
ทั้งนี้ ดัชนีดอลลาร์ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน เพิ่มขึ้น 0.14% แตะที่ระดับ 104.7030
ดอลลาร์สหรัฐแข็งค่าเมื่อเทียบกับฟรังก์สวิสที่ระดับ 0.9333 ฟรังก์ จากระดับ 0.9282 ฟรังก์, แข็งค่าเมื่อเทียบกับดอลลาร์แคนาดาที่ระดับ 1.3690 ดอลลาร์แคนาดา จากระดับ 1.3650 ดอลลาร์แคนาดา และแข็งค่าเมื่อเทียบกับโครนาสวีเดนที่ระดับ 10.3966 จากระดับ 10.3259 โครนาสวีเดน แต่ดอลลาร์สหรัฐอ่อนค่าเมื่อเทียบกับเงินเยนที่ระดับ 136.58 เยน จากระดับ 137.73 เยน
ส่วนยูโรอ่อนค่าลงเมื่อเทียบกับดอลลาร์ที่ระดับ 1.0602 ดอลลาร์ จากระดับ 1.0634 ดอลลาร์ และเงินปอนด์อ่อนค่าลงแตะที่ระดับ 1.2169 ดอลลาร์ จากระดับ 1.2190 ดอลลาร์